กสิกรเดินหน้าขยายสาขา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กสิกรไทยคึกคักเปิดสาขาทะลุ 800 แห่ง ปีนี้ตั้งเป้าเพิ่มอีก 30 จุด
นายวีรวัฒน์ ปัณฑวังกูร รองกรรมการผู้จัดการ ธนาคารกสิกรไทย เปิดเผยว่า ในช่วง 3 ปีที่ผ่านมา ธนาคารได้ปรับฐานความพร้อมในการดำเนินงาน เร่งสร้างการเข้าถึงผลิตภัณฑ์ของลูกค้า โดยเพิ่มจากจำนวน 782 สาขา เมื่อสิ้นปี 2552 มาเป็น 800 สาขา 
ทั้งนี้ ในปีที่ผ่านมาถือว่าธนาคารขยายสาขามากที่สุดถึง 120 สาขาใน 1 ปี เท่ากับว่าทุกๆ 3 วัน จะมีสาขาเพิ่มขึ้น 1 แห่ง เป็นสถิติการเติบโตที่ก้าวกระโดดมาก 
สำหรับในปีนี้จะเปิดสาขาเพิ่มอีก 30 แห่ง เป็นการเดินหน้าในการเข้าถึงลูกค้าอย่างต่อเนื่อง และหลังจากนั้นอัตราการเพิ่มสาขาจะอยู่ในระดับปกติ 
โดยเป็นการปิดช่องโหว่สาขาในห้างสรรพสินค้า ชุมชน ทั้งในกรุงเทพฯ และต่างจังหวัด ทำให้ในพื้นที่ที่มีศักยภาพจะมีสาขาของเราอย่างชัดเจน โดยทุกสาขาถือว่าประสบความสำเร็จมีลูกค้าของตัวเอง ทำให้ขณะนี้สามารถตอบโจทย์ลูกค้าได้หมด 
ดังนั้น การเพิ่มขึ้นถึง 120 สาขาในปีที่ผ่านมานั้น ส่วนใหญ่ 80% เป็นอาคารเช่า ซึ่งปรับรูปแบบจากเดิมที่อัตราส่วนของอาคารที่ธนาคารเป็นเจ้าของเองจะอยู่สูงถึง 70% 
“ถือเป็นจุดที่เรามีความพร้อมเต็มที่ ที่จะเน้นคือการสร้างประสบการณ์ที่น่าจดจำให้แก่ลูกค้าให้ได้ พนักงานจะอ้างว่าไม่มีสาขาคงไม่ได้แล้ว และเป้าหมายเชิงตัวเลขต้องทำได้” นายวีรวัฒน์ กล่าว
สำหรับตู้เอทีเอ็มนั้นในปีที่ผ่านมาธนาคารติดตั้งเพิ่มไป 1,800 ตู้ รวมแล้วในขณะนี้มีกว่า 7,000 ตู้ และมีเครื่องธุรกรรมอิเล็กทรอนิกส์ทั้งสิ้น 8,000 ตู้ ขณะนี้ถือเป็นอันดับ 1 ของระบบช่องทางบริการตนเองของลูกค้า เท่ากับว่าขณะนี้เรามีพร้อมแล้วทุกเครือข่ายเพียงพอที่จะตอบโจทย์ลูกค้า
ส่วนโจทย์ในปีนี้คือการก้าวต่อไป ด้านบุคลากร พันธมิตรและระบบดิจิตอลที่ต้องพัฒนาต่อเนื่อง
รองกรรมการผู้จัดการ กสิกรไทย ยืนยันว่าที่ผ่านมาการสำรวจความเห็นลูกค้าจากบริษัท เอซี นีลเส็น พบว่าธนาคารกสิกรไทยเป็นองค์กรที่สร้างความพอใจให้กับลูกค้าอย่างมาก ในช่วง 2 ปีที่ผ่านมา อันดับเพิ่มขึ้นมาตลอด เพราะมุ่งบริการด้วยใจ แก้ไขปัญหา และรับเป็นที่ปรึกษาด้านการเงินให้ได้
นอกจากนั้น ข้อดีอย่างหนึ่งในการเพิ่มสาขาก็ยังทำให้บุคลากรมีโอกาสเติบโต 
ด้านการแข่งขันหน้าเคาน์เตอร์บริการที่ขณะนี้ธนาคารพาณิชย์บางแห่งเปิดให้ลูกค้าแจ้งถอนเงินได้ด้วยปากเปล่านั้น มองว่าธนาคารก็พร้อมจะทำได้เช่นกัน แต่อย่างไรก็ตามผู้เป็นเจ้าของบัญชีก็ต้องไปที่ธนาคารเอง อีกทั้งปัจจุบันการถอนเงินส่วนใหญ่อยู่ในรูปแบบของเครื่องเอทีเอ็มแล้ว และเชื่อว่าลูกค้าส่วนใหญ่จะมั่นใจเมื่อมีการเขียนอย่างเป็นลายลักษณ์อักษรมากกว่า